
Autonomus, autonóm autó navigációjának megvalósítása

A dolgozat témája egy autonóm autó irányítási rendszerének a megvalósítása.
Az autó saját fejlesztésű lézerszkennerrel lett felszerelve, és ennek segítségével
történik az akadályok érzékelése, távolságuk meghatározása. A szkenner lehetővé
teszi, hogy az általa készült térbeli adatokat tároljuk, ebből modellt építve pedig
megkönnyítsük a későbbiekben a már ismert akadályok detektálását.
A lézerszkenner két fő alkotórészből áll, egy kamerából és egy
nagyteljesítményű lézerből. A rendszert a pontos méréshez kalibrálni kell, ezt
a kalibrációt a lézer síkjának ismeretével végezzük el, ezek után a szkenner
milliméter pontos értékeket szolgáltat a továbbiakban. A kapott térbeli pontokat
használjuk fel az akadályok detektálására.
Az akadályok meghatározása után még egy probléma vár megoldásra, az
elkerülési útvonal megtervezése. Ebben segít az inverz homográfiával előállított
felülnézeti kép, mely a kalibráció után milliméter pontosan mutatja meg a képen
szereplő pixelek földre vetített távolságát. Az akadályok és a köztük, tőlük lévő
távolságok ismeretében, már tervezhetővé válik az útvonal.
A rendelkezésre álló autót valamilyen módon vezérelni kell tudni, erre
rendelkezésre áll egy soros portos interfész. Ezen a porton keresztül van lehetőség
a járműnek parancsok kiadására, ezt használva történik meg a jármű irányítása.
A dolgozat a vezérlési rendszernek a megvalósítását és a vele elért
eredményeket mutatja be.



